stanford-oval/wikipedia huggingface dataset:
เลือดข้นคนจาง

| เลือดข้นคนจาง |
| --- | --- |

แนว: ดราม่า-สืบสวนสอบสวน
บทประพันธ์: ฤทัยวรรณ วงศ์สิรสวัสดิ์ ชลลดา เตียวสุวรรณ ทรงยศ สุขมากอนันต์ เกรียงไกร วชิรธรรมพร ศุภกฤษ์ นิงสานนท์ ทศพร เหรียญทอง วสุธร ปิยารมณ์
กำกับโดย: ทรงยศ สุขมากอนันต์
แสดงนำ: นพพล โกมารชุน ภัทราวดี มีชูธน ทรงสิทธิ์ รุ่งนพคุณศรี ศักดิ์สิทธิ์ แท่งทอง คัทลียา แมคอินทอช โสภิตนภา ชุ่มภาณี อาภาศิริ นิติพน พลวัฒน์ มนูประเสริฐ สุพจน์ จันทร์เจริญ เก็จมณี พิชัยรณรงค์สงคราม พิมรา เจริญภักดี ธนภพ ลีรัตนขจร กฤษณภูมิ พิบูลสงคราม ธีรดนย์ ศุภพันธุ์ภิญโญ ชลธร คงยิ่งยง ลภัส งามเชวง ศิวกร อดุลสุทธิกุล พาริส อินทรโกมาลย์สุต จักริน กังวานเกียรติชัย วชิรวิชญ์ วัฒนภักดีไพศาล กัญญาวีร์ สองเมือง ศวรรยา ไพศาลพยัคฆ์ ปิติศักดิ์ เยาวนานนท์ ชวลิต ชิตตนันท์ ธเนศ วรากุลนุเคราะห์
ผู้ประพันธ์ดนตรีแก่นเรื่อง: เทิดศักดิ์ จันทร์ปาน 28 Production
ดนตรีแก่นเรื่องเปิด: In Family We Trust
ดนตรีแก่นเรื่องปิด: In Family We Trust
ประเทศแหล่งกำเนิด: ไทย
ภาษาต้นฉบับ: ไทย
จำนวนตอน: 18 ตอน
การผลิต
ผู้จัดละคร: ถกลเกียรติ วีรวรรณ นิพนธ์ ผิวเณร จินา โอสถศิลป์ ทรงยศ สุขมากอนันต์ อนุวัติ วิเชียรณรัตน์
ควบคุมงานสร้าง: รจเรข ลือโรจน์วงศ์
กำกับภาพ: ภิไธย สมิตสุต ชัยพฤกษ์ เฉลิมพรพานิช
ลำดับภาพ: ลำดับภาพ Foolhouse Production,บริษัท งานดีทวีสุข จำกัด ลำดับเสียง บานาน่า ซาวด์ สตูดิโอ
ความยาวตอน: 75 นาที
บริษัทผู้ผลิต: เดอะ วัน เอ็นเตอร์ไพรส์ นาดาวบางกอก โฟร์โนล็อค
ออกอากาศ
สถานีโทรทัศน์: ช่องวัน 31, ไลน์ทีวี
ออกอากาศ: 14 กันยายน 2561 – 10 พฤศจิกายน 2561
เลือดข้นคนจาง (อังกฤษ: In Family We Trust) เป็นละครโทรทัศน์ไทยแนวดราม่า-สืบสวนสอบสวน ผลิตโดยเดอะ วัน เอ็นเตอร์ไพรส์ นาดาวบางกอกและโฟร์โนล็อค ออกอากาศทางช่องวัน 31 บทประพันธ์และกำกับการแสดงโดยทรงยศ สุขมากอนันต์ เริ่มออกอากาศครั้งแรกเมื่อวันที่ 14 กันยายน 2561 โดยเป็นเรื่องราวเกี่ยวกับครอบครัวคนไทยเชื้อสายจีนที่เกิดความบาดหมางกันในตระกูลจนนำไปสู่การแตกหักภายในครอบครัว จากการที่ลูกชายคนโตของตระกูลซึ่งเป็นผู้นำธุรกิจและกงสีถูกยิงเสียชีวิต
ละครเรื่องนี้ได้รวมนักแสดงระดับแถวหน้าของเมืองไทยไว้คับคั่ง ได้แก่ นพพล โกมารชุน, ภัทราวดี มีชูธน, ทรงสิทธิ์ รุ่งนพคุณศรี, โสภิตนภา ชุ่มภาณี, อาภาศิริ นิติพน, ศักดิ์สิทธิ์ แท่งทอง, คัทลียา แมคอินทอช, พิมรา เจริญภักดี, พลวัฒน์ มนูประเสริฐ, สุพจน์ จันทร์เจริญ, เก็จมณี พิชัยรณรงค์สงคราม, ธเนศ วรากุลนุเคราะห์, ปิติศักดิ์ เยาวนานนท์ และ ชวลิต ชิตตนันท์ พร้อมด้วยนักแสดงรุ่นใหม่ไฟแรงที่น่าจับตามองอย่าง ธนภพ ลีรัตนขจร, กฤษณภูมิ พิบูลสงคราม, ธีรดนย์ ศุภพันธุ์ภิญโญ, ชลธร คงยิ่งยง, ลภัส งามเชวง, ศิวกร อดุลสุทธิกุล, พาริส อินทรโกมาลย์สุต, จักริน กังวานเกียรติชัย และ วชิรวิชญ์ วัฒนภักดีไพศาล สมาชิกของกลุ่มไอดอล 9x9 (ไนน์บายนาย) รวมถึง กัญญาวีร์ สองเมือง และ ศวรรยา ไพศาลพยัคฆ์
การผลิต > ที่มา

เลือดข้นคนจาง เริ่มขึ้นจากโครงการ 5:7:9 เพื่อเป็นการเฉลิมฉลองการครบรอบการก่อตั้ง 11 ปีของโฟร์โนล็อค โดยเลข 5 หมายถึงการพัฒนากลุ่มไอดอลเอสบีไฟฟ์ให้กับค่าย เลิฟอีส ของบอย โกสิยพงษ์ เลข 7 คือการคว้าสิทธิ์การดูแลศิลปินวงก็อตเซเวนจากเจวายพีเอนเตอร์เทนเมนต์ในประเทศไทยแต่เพียงผู้เดียว และเลข 9 คือโครงการพิเศษที่โฟร์โนล็อคต้องการที่จะรวบรวมนักแสดงรุ่นใหม่เก้าคนเพื่อตั้งเป็นกลุ่มไอดอลที่มีชื่อว่า ไนน์บายนาย (9by9) ซึ่งจะมีผลงานเพลง คอนเสิร์ต แสดงละครและซีรีส์ทางโทรทัศน์ เพื่อให้งานเดินหน้าไปตามแผน อนุวัติ วิเชียรณรัตน์ ผู้บริหารโฟร์โนล็อค จึงได้ทาบทามทรงยศ สุขมากอนันต์เพื่อร่วมโครงการดังกล่าว ซึ่งเดิมทรงยศวางแผนจะกลับไปทำภาพยนตร์ร่วมกับจอกว้าง ฟิล์มและ จีดีเอช ห้าห้าเก้า หลังจากจบการถ่ายทำมินิซีรีส์ I Hate You, I Love You ทางไลน์ทีวี ซึ่งต่อมาทรงยศได้ตกลงให้ร่วมมือในฐานะผู้ผลิต โดยในช่วงแรกวางแผนให้ 4 ผู้กำกับจากซีรีส์โปรเจกต์ เอส ที่ผลิตเมื่อปีก่อนมาร่วมกำกับ และทรงยศเองตั้งใจจะขึ้นเป็นโปรดิวเซอร์เพื่อให้มีเวลาไปถ่ายทำภาพยนตร์ได้ แต่เมื่อโครงการเริ่มเดินหน้าและขยายขึ้นมากกว่าที่ตั้งใจไว้ ทรงยศก็ตัดสินใจมากำกับละครด้วยตัวเอง
ทรงยศและอนุวัติ ตั้งใจจะขยายฐานผู้ชมจากกลุ่มวัยรุ่นและวัยทำงานตอนต้นที่เป็นกลุ่มเป้าหมายเดิมให้มีฐานตลาดที่กว้างและแข็งแกร่งมากขึ้น เพื่อส่งเสริมให้โปรเจกต์ไนน์บายนายสามารถเข้าถึงกลุ่มคนได้อย่างกว้างขวางมากที่สุด ทรงยศจึงลงความเห็นว่าจะไม่นำละครเรื่องนี้ไปออกอากาศทางจีเอ็มเอ็ม 25 และได้เสนอละครเรื่องนี้ให้กับถกลเกียรติ วีรวรรณ ประธานเจ้าหน้าที่บริหารของเดอะ วัน เอ็นเตอร์ไพรส์ และผู้อำนวยการช่องวัน 31 และนิพนธ์ ผิวเณร ประธานเจ้าหน้าที่ฝ่ายผลิตละคร เป็นผู้พิจารณาแทน โดยตนขอฉายในช่วงสามทุ่มเนื่องจากช่วงเวลาที่ได้ฉายปกตินั้นดึกเกินไป เมื่อได้ฟังรายละเอียดคร่าวๆ ถกลเกียรติและ นิพนธ์ จึงตกลงที่จะให้ทรงยศนำละครฉายช่วงเวลาดังกล่าว และขอเป็นผู้ผลิตร่วมเพื่อกำหนดแนวทางของละครและเสนอแนะในรายละเอียดที่ทรงยศควรทำเพื่อให้ละครฉายในช่วงไพรม์ไทม์หลังข่าวภาคค่ำได้
การผลิต > การเขียนบทและคัดเลือกนักแสดง

ทรงยศได้รับแรงบันดาลใจจากละครชุดฮ่องกงยุค 1980 ที่มีเนื้อหาเชือดเฉือนในครอบครัว เขาและทีมเขียนบทจึงพัฒนาโครงเรื่องเกี่ยวกับครอบครัวไทยเชื้อสายจีนที่มีความขัดแย้งระหว่างรุ่นเกี่ยวกับธรรมเนียมต่าง ๆ มีการหาข้อมูลเรื่องราวครอบครัวที่มีกิจการที่อยู่ในข่ายกงสี เช่น โรงแรม ร้านเสื้อผ้า บริษัทเมล็ดพันธุ์ผัก กิจการรถทัวร์ และกิจการโรงสีข้าวที่ลูกสาวตัดสินใจออกจากตำแหน่ง เพราะพ่อแบ่งกิจการให้ลูกชายทั้งหมด รวมถึงหาข้อมูลเรื่องการฆาตกรรม แต่ทีมงานยืนยันว่าเนื้อเรื่องไม่ได้มาจากเรื่องราวของคดีตระกูลธรรมวัฒนะมาเป็นต้นแบบ นอกจากนี้ยังมี ปิง-เกรียงไกร วชิรธรรมพร, กาเหว่า-ชลลดา เตียวสุวรรณ จัส-จัสติน่า สุวรรณวิหค และตัวผู้กำกับเองที่สร้างสรรค์บทให้สมบูรณ์
ทรงยศเชิญนักแสดงผู้ใหญ่มากประสบการณ์หลายคนมาร่วมแสดง เพื่อรับบทบาทตัวกลางในเรื่องและช่วยดึงดูดกลุ่มผู้ชมที่กว้างขึ้น ตอนเขียนบทอากงและอาม่า ทรงยศวางภาพนพพลและภัทราวดีไว้ในใจ ทรงยศกล่าวว่าละครเรื่องนี้ไม่มีตัวเอก และตัวละครทั้ง 25 คนมีความสำคัญเท่า ๆ กัน แม้ว่าจะมีเวลาออกอากาศต่างกันก็ตาม เขาพูดถึงเนื้อเรื่องว่าเป็นเรื่องเกี่ยวกับครอบครัวเป็นประเด็นหลัก โดยที่ปมฆาตกรรมปริศนาเป็นประเด็นรอง สำหรับนักแสดงหนุ่ม 9 คน ทีมงานเขียนบทเริ่มไปสังเกตนักแสดงตั้งแต่ขั้นตอนเวิร์กชอป เมื่อรู้ว่า 9 คนนี้ได้แสดงอย่างแน่นอนจึงค่อยเขียนบทจากตัวพวกเขา ต่างจากนักแสดงอื่น ๆ อย่างนักแสดงรุ่นใหญ่ทั้งรุ่นอาม่าอากงและรุ่นพ่อแม่ ที่วางตามโครงสร้างบท
การผลิต > การถ่ายทำและตัดต่อ

ละครมีพิธีบวงสรวงเมื่อวันที่ 21 มีนาคม 2561 เริ่มถ่ายทำประมาณเดือนพฤษภาคม จนเสร็จสิ้นในเดือนสิงหาคม 2561 โดยมีงานเปิดตัวกับคู่ค้าของทางช่องวัน 31 ครั้งแรกในงานแถลงข่าว "ONE สนั่นจอ เดือนกรกฎาคม" เมื่อวันที่ 25 มิถุนายน 2561 การถ่ายทำแต่เดิมทรงยศ จะถ่ายจนกว่าคิดว่าใช่ แต่สำหรับละครเรื่องนี้ เขาตั้งเป้าไว้ว่า แต่ละฉากต้องการถ่าย 3 เทกผ่าน ถ้ามีมุมกล้องเพิ่มขึ้น 5 เทก มากที่สุดไม่เกิน 7 เทก
การตัดต่อละครเรื่องนี้ ตัดต่อสัปดาห์ต่อสัปดาห์ โดยนำความเห็นของผู้ชมจากโซเชียลเน็ตเวิร์ก ดูความเห็นเพื่อตัดต่อในตอนต่อไป
การตอบรับ > เรตติ้ง

เดิมละครมีกำหนดออกอากาศทางช่องวัน 31 เวลา 20:15 – 22:15 น. วันเสาร์ โดยมีกำหนดเริ่มในวันเสาร์ที่ 15 กันยายน ต่อจากซีรีส์ Monkey Twins วายุเทพยุทธ์ แต่ก่อนฉายจริงหนึ่งเดือน ถกลเกียรติได้เสนอให้เปลี่ยนเป็นสองวันต่อสัปดาห์ คือเวลา 20:45 น. วันศุกร์และ 20:10 น. วันเสาร์ เนื่องจากทางช่องจะปรับเปลี่ยนผังการออกอากาศใหม่ โดยยกเลิกรายการถ่ายทอดสดกีฬาและเรียลลิตี้ในวันศุกร์และวันเสาร์ และให้เปลี่ยนเป็นละครแทน ทำให้ทางช่องมีละครออกอากาศหกวันในที่สุด โดยตอนแรกออกอากาศเมื่อวันที่ 14 กันยายน 2561 นอกจากการออกอากาศทางโทรทัศน์ ยังเผยแพร่ทางไลน์ทีวีในเวลา 22:00 น. ของวันเดียวกันอีกด้วย
ด้านการตอบรับเมื่อแรกฉายได้รับการประเมินความนิยมที่ไม่ดี โดยตอนแรกได้รับการจัดอันดับเรตติ้งโดยนีลเส็นที่ 0.802 ซึ่งต่ำลงจากค่าเฉลี่ย 1.2 ของรายการ เอ็มเอกซ์ มวยเอ็กซ์ตรีม ที่เคยออกอากาศในเวลาเดียวกัน และตามหลังละครหลังข่าวของสถานีวิทยุโทรทัศน์ไทยทีวีสีช่อง 3 และช่อง 7 HD ที่มีเรตติ้ง 5.627 และ 5.349 อยู่มาก เนื่องมาจากช่วงเวลาดังกล่าวเป็นช่วงที่ละครของช่อง 3 และ ช่อง 7 ใกล้จะอวสาน อย่างไรก็ตาม ละครกลับสร้างกระแสตอบรับอย่างท่วมท้นบนโลกออนไลน์ และมีการกล่าวถึงบนสื่อสังคมออนไลน์เป็นจำนวนมาก จนทำให้เรตติ้งของละครเพิ่มขึ้นอย่างก้าวกระโดดนับตั้งแต่วันเสาร์ที่ 22 กันยายน และในวันศุกร์ที่ 28 กันยายน ปีเดียวกัน เรตติ้งของละครก็ทำลายสถิติเรตติ้งเฉลี่ยของรายการ เอ็มเอกซ์ มวยเอ็กซ์ตรีม ได้สำเร็จ
จากการจัดอันดับของนีลเส็น ประเทศไทย เรตติ้งโดยเฉลี่ยของละครเรื่องนี้ใน 12 ตอนแรกที่ออกอากาศ เรตติ้งเฉลี่ยทั่วประเทศอยู่ที่ 1.211 โดยในเขตกรุงเทพมหานครเป็นพื้นที่ที่มีเรตติ้งเฉลี่ยสูงสุดถึง 3.447 ในขณะที่ต่างจังหวัดยังทำเรตติ้งได้ไม่ดี (สูงสุดที่ 1.495) กลุ่มผู้ชมส่วนใหญ่ทางโทรทัศน์เป็นผู้ชมที่มีอายุ 50 ปีขึ้นไป (1.618) ตามด้วยกลุ่มอายุ 45-49 ปี (1.389) และกลุ่มอายุ 40-44 ปี (1.211) ไทย ดิจิทัล วอทซ์ ได้วิเคราะห์เรตติ้งเฉลี่ยเบื้องต้น และพบว่าละครทำหน้าที่ได้ดีในกลุ่มเป้าหมายที่ผู้สร้างไม่เคยเข้าถึง โดยเฉพาะกลุ่มผู้ชมที่มีอายุตั้งแต่ 40 ปีขึ้นไป แต่ในขณะเดียวกัน กลุ่มผู้ชมรุ่นใหม่ (15-39 ปี) ที่เป็นฐานผู้ชมเดิมของผู้สร้าง ไม่ได้ติดตามละครทางโทรทัศน์มากนัก เนื่องจากวันศุกร์-เสาร์ เป็นวันหยุดสุดสัปดาห์ ซึ่งกลุ่มคนเมืองถือว่าสองวันนี้เป็นวันสำหรับการสังสรรค์ไม่ใช่วันสำหรับการนั่งดูละครกับครอบครัว กลุ่มผู้ชมส่วนนี้จึงใช้วิธีการรับชมละครย้อนหลังทางออนไลน์ผ่านแพลตฟอร์มไลน์ทีวีสำหรับผู้ชมในประเทศไทย หรือยูทูบสำหรับผู้ชมในต่างประเทศมากกว่า
การตอบรับ > คำวิจารณ์

เดอะสแตนดาร์ด ให้ความเห็นเกี่ยวกับเนื้อหาละครเรื่องนี้ว่า "ความโดดเด่นของซีรีส์เรื่องนี้คือประเด็นของการหยิบยกเอาลักษณะพื้นฐานความสัมพันธ์มนุษย์มาพูดถึงได้อย่างเรียบง่ายและเห็นได้ชัด...รวมไปถึงอีกประเด็นที่แข็งแรงมาก ๆ คือเรื่องของการสะท้อนสังคมในรูปแบบชายเป็นใหญ่ (Patriarchy) ที่ส่งอิทธิพลมาจากการนับญาติแบบจีนและการถือเพศชายเป็นใหญ่เสมอ" ยัติภังค์จากนิตยสาร สารคดี พูดถึงว่าเรื่องนี้มีความโดดเด่นด้านงานสร้างที่มีความพิถีพิถัน รวมถึงดนตรีประกอบ "ทั้งความใส่ใจรายละเอียดที่คนอาจมองข้ามได้เป็นอย่างดี"
แหล่งข้อมูลอื่น

เลือดข้นคนจาง บน ช่องวัน 31
เลือดข้นคนจาง เก็บถาวร 2020-10-14 ที่ เวย์แบ็กแมชชีน บน ไลน์ทีวี
In Family We Trust (2018) ที่อินเทอร์เน็ตมูวีเดตาเบส
เลือดข้นคนจาง ที่สยามโซน
เฉลยวิธีคิดเบื้องหลัง ‘เลือดข้นคนจาง’ ที่ทำให้คนสงสัยทั้งประเทศว่า #ใครฆ่าประเสริฐ
นักแสดงและผู้กำกับ เลือดข้นคนจาง
รัฐบาลพระราชอาณาจักรลาว

สำหรับพระราชอาณาจักรที่รัฐบาลควบคุม ดูที่ พระราชอาณาจักรลาว
สำหรับรัฐบาลพลัดถิ่นปัจจุบัน ดูที่ รัฐบาลพระราชอาณาจักรลาวพลัดถิ่น
| รัฐบาลพระราชอาณาจักรลาว |
| --- | --- |
รัฐบาลกลาง
ธงพระราชอาณาจักรลาวก่อนปี พ.ศ.2518
ภาพรวม
ก่อตั้ง: พ.ศ. 2490
ยุบเมื่อ: พ.ศ. 2518
รัฐ: ประเทศลาว
แต่งตั้งโดย: พระมหากษัตริย์ (พระบาทสมเด็จพระเจ้ามหาชีวิตศรีสว่างวัฒนา)
รัฐบาลพระราชอาณาจักรลาว (อังกฤษ: Royal Lao Government) เป็นรัฐบาลที่ปกครองราชอาณาจักรลาวตั้งแต่ปี พ.ศ. 2490 จนกระทั่งลัทธิคอมมิวนิสต์เข้ายึดอำนาจในเดือนธันวาคม พ.ศ. 2518 และประกาศตั้งสาธารณรัฐประชาธิปไตยประชาชนลาว สนธิสัญญาฝรั่งเศส–ลาวในปี พ.ศ. 2496 ให้เอกราชแก่ลาวอย่างสมบูรณ์ แต่ในปีต่อ ๆ มาก็มีการแข่งขันกันระหว่างฝ่ายที่เป็นกลางภายใต้การนำของเจ้าสุวรรณภูมา ฝ่ายขวาภายใต้การนำของเจ้าบุญอุ้ม ณ จำปาศักดิ์ และฝ่ายซ้าย แนวร่วมรักชาติลาว ภายใต้การนำของเจ้าสุภานุวงศ์ และไกสอน พมวิหาน นายกรัฐมนตรีคนต่อมา ในช่วงเวลานี้ มีความพยายามหลายครั้งในการจัดตั้งรัฐบาลผสมแต่ไม่ประสบความสำเร็จ
สมาชิกที่โดดเด่นของรัฐบาล

เจ้าสุพันธรังษี – เลขาธิการพระราชวังและพระอนุชาของพระมหากษัตริย์
เจ้าบวรวัฒนา – อดีตผู้ว่าราชการจังหวัด และพระอนุชาต่างมารดาของพระมหากษัตริย์
เจ้าทองสุก – ผู้อำนวยการพิธีการในพระราชวัง และเป็นพระอนุชาต่างมารดาของพระมหากษัตริย์
เจ้าชายสุข บัววง – อดีตผู้ว่าราชการจังหวัดและรัฐมนตรี
นายตูบี ลีฟุง – รองรัฐมนตรีว่าการกระทรวงโทรคมนาคม
นายเพ็ง พงษ์สวรรค์ – รัฐมนตรีว่าการกระทรวงมหาดไทย
รัฐบาลผสมชุดแรก

รัฐบาลผสมชุดแรกก่อตั้งขึ้นบนพื้นฐานของข้อตกลงเวียงจันทน์ในปี พ.ศ. 2500 และคงอยู่จนถึงเดือนพฤษภาคม พ.ศ. 2501
รัฐบาลผสมชุดที่ 2

รัฐบาลผสมชุดที่สองก่อตั้งขึ้นเพื่อเป็นเงื่อนไขในการตราความตกลงระหว่างประเทศว่าด้วยความเป็นกลางของลาวในปี พ.ศ. 2505 ฝ่ายกษัตริย์นิยมพ่ายแพ้ในยุทธการหลวงน้ำทา ทำให้สถานะการต่อรองของพวกเขาอ่อนแอลง จึงยอมตกลงกับรัฐบาลผสม
หลังจากนั้น

หลังจากที่คอมมิวนิสต์เข้ายึดครองในปี พ.ศ. 2518 รัฐบาลคอมมิวนิสต์แห่งประเทศลาวได้สังหารสมาชิกราชวงศ์ลาว รวมถึง:
พระบาทสมเด็จพระเจ้ามหาชีวิตศรีสว่างวัฒนา
สมเด็จพระอัครมเหสีคำผูย
เจ้าฟ้าชายวงศ์สว่าง มกุฎราชกุมารแห่งลาว
พร้อมด้วยอดีตข้าราชการ ข้าราชการพลเรือน และผู้ต้องสงสัยว่าให้ความช่วยเหลือกองกำลังที่ต่อต้านรัฐบาลคอมมิวนิสต์
ดูเพิ่ม

พลตรี วังเปา
บรรณานุกรม

Stuart-Fox, Martin (2008) Historical Dictionary of Laos. Scarecrow Press. ISBNs 0810864118, 9780810864115.
แหล่งข้อมูลอื่น

Country Study – Kingdom of Laos
เจ้าพระยารามราฆพ (หม่อมหลวงเฟื้อ พึ่งบุญ)

| พลเอก เจ้าพระยารามราฆพ   (หม่อมหลวงเฟื้อ พึ่งบุญ) ร> ว., ป.จ., ม.ป.ช., ม.ว.ม., ม.ร., ว.ม.ล. |
| --- | --- |

เกิด: 5 ตุลาคม พ.ศ. 2433 เมืองพระนคร ประเทศสยาม
ถึงแก่กรรม: 21 ตุลาคม พ.ศ. 2510 (77 ปี) จังหวัดพระนคร ประเทศไทย
พระราชทานเพลิง: 26 ธันวาคม 2510  เมรุหลวงหน้าพลับพลาอิศริยาภรณ์ วัดเทพศิรินทราวาส
ตำแหน่ง: สมุหราชองครักษ์
วาระ: 10 พฤศจิกายน 2460 – 1 เมษายน 2469
ผู้ดำรงตำแหน่งก่อน: นายพลโท พระยาเทพอรชุน
ผู้สืบตำแหน่ง: นายพลตรี หม่อมเจ้าอมรทัต กฤดากร
ภรรยาเอก: คุณหญิงประจวบ พึ่งบุญ ณ อยุธยา (สุขุม)
อนุภรรยา: 5 คน
บุตร: 34 คน
ยศทหาร: พลเอก • พลเรือเอก
ยศเสือป่า: นายพลเสือป่า
ยศมหาดเล็ก: จางวางเอก
ยศพลเรือน: มหาเสวกเอก
ภาพล้อเจ้าพระยารามราฆพ ฝีพระหัตถ์ รัชกาลที่ 6
พลเอก  เจ้าพระยารามราฆพ  (5 ตุลาคม พ.ศ. 2433 - 21 ตุลาคม พ.ศ. 2510) เป็นขุนนางชาวไทย เคยดำรงตำแหน่ง เช่น องคมนตรี สมุหราชองครักษ์ สมุหพระราชวัง ประธานกรรมการพระราชสำนัก นายกเทศมนตรีเทศบาลนครกรุงเทพฯ และนายกสมาคมฟุตบอลแห่งประเทศสยาม ในพระบรมราชูปถัมภ์ คนแรกของประเทศ
ประวัติ > ปฐมวัย

เจ้าพระยารามราฆพ เดิมชื่อว่า หม่อมหลวงเฟื้อ พึ่งบุญ เกิดเมื่อวันอาทิตย์ที่ 5 ตุลาคม พ.ศ. 2433 ตรงกับแรม 7 ค่ำ เดือน 10 ปีขาล ร.ศ. 109 ที่บ้านถนนจักรเพชร จังหวัดพระนคร เป็นบุตร พระยาประสิทธิ์ศุภการ (หม่อมราชวงศ์ละม้าย พึ่งบุญ)กับพระนมทัด (พระนมของพระบาทสมเด็จพระมงกุฎเกล้าเจ้าอยู่หัว) มีพี่ น้องร่วมมารดา 3 คนด้วยกัน คือ
ท้าวอินทรสุริยา (เชื้อ พึ่งบุญ) พนักงานภูษามาลา
ท่านเจ้าพระยารามราฆพ
มหาเสวกเอก พลตรี พระยาอนิรุทธเทวา (หม่อมหลวงฟื้น พึ่งบุญ)
เข้ารับการศึกษาที่โรงเรียนวัดบพิตรพิมุข และโรงเรียนข้าราชการพลเรือน (จุฬาลงกรณ์มหาวิทยาลัย) เมื่อ พ.ศ. 2448 และได้ถวายตัวเข้ารับราชการในสมเด็จพระบรมโอรสาธิราช เจ้าฟ้ามหาวชิราวุธ สยามมกุฎราชกุมาร ตั้งแต่ปี พ.ศ. 2451 ครั้นในงานบรมราชาภิเษกเป็นพระบาทสมเด็จพระมงกุฎเกล้าเจ้าอยู่หัว เมื่อปี พ.ศ. 2453 ก็ได้มีหน้าที่เชิญพระแสงขรรค์ชัยศรี ยืนหลังที่ประทับตลอดพระราชพิธี  ด้วยเหตุนี้เมื่อทรงจัดตั้งกองเสือป่า  จึงพระราชทานธงประจำตัวกองเสือป่า ให้ท่าน เป็นรูปเทพยดา เชิญพระแสงขรรค์ชัยศรี ขนพื้นสีแดง (ถ้าไม่มีเชื้อราชตระกูล ใช้รูปมานพ) ตลอดเวลาที่รับราชการ   ทรงพระกรุณาโปรดเกล้าฯ ให้ถวายงานใกล้ชิด โปรดให้เป็นหัวหน้าห้องพระบรรทม นั่งร่วมโต๊ะเสวยทั้งมื้อกลางวันและกลางคืนตลอดรัชกาล และตามเสด็จโดยลำพัง นอกจากนี้ยังได้รับพระราชทานเครื่องยศเป็น โต๊ะกาทองคำ เมื่อวันที่ 25 พฤศจิกายน 2454 ขณะมีบรรดาศักดิ์เป็น เจ้าหมื่นสรรเพธภักดี
ยศ

6 พฤษภาคม พ.ศ. 2454 - นายกองโท
30 กันยายน พ.ศ. 2454 - นายกองเอก
11 พฤศจิกายน พ.ศ. 2454 - นายร้อยเอก ในกรมทหารรักษาวัง
8 กันยายน พ.ศ. 2455 - จางวางตรี
28 ธันวาคม พ.ศ. 2456 - จางวางโท
6 กุมภาพันธ์ พ.ศ. 2456 - นายพันเอก ในกรมทหารรักษาวัง
7 มีนาคม พ.ศ. 2456 - มหาเสวกโท
8 พฤษภาคม พ.ศ. 2458 - นายพลตรี
3 มิถุนายน พ.ศ. 2458 - นายพลเสือป่า
1 มกราคม พ.ศ. 2459 - จางวางเอก
2 มกราคม พ.ศ. 2459 - มหาเสวกเอก
28 กรกฎาคม พ.ศ. 2460 - พระตำรวจตรี
20 เมษายน พ.ศ. 2461 - นายพลโท
9 ธันวาคม พ.ศ. 2461 - นายนาวาเอกพิเศษ
29 มิถุนายน พ.ศ. 2467 - นายพลเอก
10 ธันวาคม พ.ศ. 2467 - พลเรือโทพิเศษ
4 มีนาคม พ.ศ. 2498 - พลเรือเอก
บรรดาศักดิ์

30 ธันวาคม พ.ศ. 2453  เป็น นายขัน มหาดเล็กหุ้มแพรต้นเชือกเวรเดช ถือศักดินา ๕๐๐  (อายุ 20 ปี)
18 พฤษภาคม พ.ศ. 2454 เป็น นายจ่ายง มหาดเล็กเวรศักดิ์ ถือศักดินา ๖๐๐(อายุ 20 ปี)
25 พฤศจิกายน พ.ศ. 2454 เป็นจมื่นสรรเพธภักดี หัวหมื่นมหาดเล็กต้นเชือกเวรศักดิ์ถือศักดินา ๑๐๐๐(อายุ 21 ปี)
27 ธันวาคม พ.ศ. 2455 เป็นพระยาประสิทธิ์ศุภการ จางวางมหาดเล็ก ถือศักดินา ๓๐๐๐ (อายุ 22 ปี)
ต่อมาวันที่ 11 พฤศจิกายน พ.ศ. 2464 ขณะอายุได้ 31 ปี มีพระบรมราชโองการโปรดเกล้าฯ ให้สถาปนาพระยาประสิทธิ์ศุภการ ขึ้นเป็นเจ้าพระยารามราฆพ มีสมญาจารึกในสุพรรณบัฎว่า "เจ้าพระยารามราฆพ พัชรพัลลภมหาสวามิภักดิ์ สมัครพลวโรปนายก สุรเสวกวิศิษฏ์คุณ พึ่งบุญพงศ์บริพัตร นฤปรัตนราชสุปรีย์ ศรีรัตนไตรสรณธาดา เมตตาภิรัตมัทวสมาจาร สัตยวิธานอาชวาธยาศัย อภัยพิริยบรากรมพาหุ คชนาม "มีศักดินา 10000 กล่าวกันว่าเจ้าพระยารามราฆพเป็นเจ้าพระยาที่มีอายุน้อยที่สุดในประวัติศาสตร์การแต่งตั้งของกรุงรัตนโกสินทร์
ตำแหน่งในราชการ และความสำคัญอื่น ๆ

พ.ศ. 2456 เป็นผู้บัญชาการกรมมหรสพ (ปัจจุบันคือสำนักการสังคีต กรมศิลปากร)
15 สิงหาคม พ.ศ. 2456 เป็นราชองครักษ์พิเศษ
19 ธันวาคม พ.ศ. 2456 เป็นรองอธิบดีกรมมหาดเล็ก
15 กันยายน พ.ศ. 2457 เป็นผู้ช่วยจเรกรมทหารรักษาวัง
1 ตุลาคม พ.ศ. 2457 เป็นผู้ช่วยราชการกระทรวงวัง
1 มกราคม พ.ศ. 2457 เป็นอธิบดีกรมมหาดเล็ก
7 พฤษภาคม พ.ศ. 2458 เป็นผู้ช่วยสมุหราชองครักษ์
พ.ศ. 2458 เป็นองคมนตรี
8 เมษายน พ.ศ. 2459 แทนจางวางกรมเรือยนต์หลวง
1 กรกฎาคม พ.ศ. 2459 เป็นผู้กำกับราชการกรมเรือยนต์หลวง
10 สิงหาคม พ.ศ. 2460 เป็นอุปนายกเสือป่า
10 พฤศจิกายน พ.ศ. 2460 เป็นสมุหราชองครักษ์
10 ธันวาคม พ.ศ. 2460 เป็นจเรกรมทหารรักษาวังของพระบาทสมเด็จพระมงกุฎเกล้าเจ้าอยู่หัว
9 กันยายน 2461 – ผู้บังคับการพิเศษกองพันที่ 2 กรมเสือป่าพรานหลวงรักษาพระองค์
15 มิถุนายน พ.ศ. 2462 เป็นผู้สำเร็จราชการมหาดเล็ก
2 ตุลาคม พ.ศ. 2463 เป็นผู้บังคับการกรมทหารราบที่ 1 มหาดเล็กรักษาพระองค์ ในพระบาทสมเด็จพระจุลจอมเกล้าเจ้าอยู่หัว
ราชเลขานุการพิเศษ ในพระองค์ พระบาทสมเด็จพระมงกุฎเกล้าเจ้าอยู่หัว
ผู้บัญชาการโรงเรียนในพระบรมราชูปถัมภ์
9 พฤศจิกายน พ.ศ. 2468 เป็นผู้ช่วยราชการกระทรวงทหารเรือ
4 เมษายน พ.ศ. 2469 เป็น องคมนตรี ในสมัยรัชกาลที่ 7 เพิ่มศักดินาขึ้นเป็น 11000
27 พฤษภาคม พ.ศ. 2480 เป็นนายกเทศมนตรีเทศบาลกรุงเทพมหานคร (องค์กรปกครองส่วนท้องถิ่น)
อุปนายกผู้อำนวยการ โรงพยาบาลวชิระ (คณะแพทยศาสตร์วชิรพยาบาล)
1 เมษายน พ.ศ. 2456 เป็นกรรมการผู้จัดการแบงก์ลีฟอเทีย (ธนาคารออมสิน)
กรรมการที่ปรึกษาสำหรับเครื่องราชอิสริยาภรณ์อันมีศักดิ์รามาธิบดี
กรรมการที่ปรึกษาสภากาชาดสยาม
กรรมการที่ปรึกษาในจุฬาลงกรณ์มหาวิทยาลัย
ผู้ช่วยสภานายกราชนาวีสมาคมแห่งกรุงสยาม
สภานายกและกรรมการคณะฟุตบอลแห่งสยาม
สภานายกราชตฤณมัยสมาคมแห่งกรุงสยาม
นายกสมาคมราชยานยนต์สมาคมแห่งประเทศไทย ในพระบรมราชูปถัมภ์
หลังการสวรรคตของพระบาทสมเด็จพระมงกุฎเกล้าเจ้าอยู่หัว เมื่อถวายพระเพลิงพระบรมศพแล้ว เจ้าพระยารามราฆพ จึงออกไปศึกษาต่อที่ประเทศอังกฤษ จนเปลี่ยนแปลงการปกครอง ถึง พ.ศ. 2477 จึงเดินทางกลับประเทศไทย ได้พำนักอยู่ที่บ้านบุญญาศรัย ถนนราชดำริ 1 ปี จึงมาพำนักที่บ้านนรสิงห์ ถึงปี พ.ศ. 2484 ขายบ้านนรสิงห์ให้รัฐบาล แล้วย้ายไปพำนักที่บ้านท่าเกษม ตำบลบางขุนพรหม ถึงปี พ.ศ. 2505 จึงขายบ้านท่าเกษมให้กับธนาคารแห่งประเทศไทย (เป็นโรงพิมพ์ธนบัตร ในปัจจุบันนี้) ท้ายที่สุด ในรัชกาลที่ 9 ทรงพระกรุณาโปรดเกล้าฯ พระราชทานบ้านให้พำนัก ที่ถนนเจริญนคร ฝั่งธนบุรี ท่านขนานนามบ้านนี้ว่า "บ้านพระขรรค์ชัยศรี" และพำนัก ณ ที่นี้จนถึงอสัญกรรม
ด้านการเมือง  ท่านได้รับแต่งตั้งเป็นนายกเทศมนตรีเทศบาลนครกรุงเทพฯ คนแรก เมื่อปี พ.ศ. 2480 โดยมีพระยาภะรตราชา (หม่อมหลวงทศทิศ อิศรเสนา) เป็นปลัดเทศบาลนครกรุงเทพฯ คนแรก
เมื่อพ้นจากตำแหน่งนายกเทศมนตรีแล้ว เจ้าพระยารามราฆพคงเป็นข้าราชการบำนาญและเป็นที่ปรึกษาราชการในพระราชสำนักต่อมาจนถึงสมัยหลังสงครามโลกครั้งที่สอง ใน พ.ศ. 2506 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร (รัชกาลที่ 9) ทรงพระกรุณาโปรดเกล้าฯ ให้จัดระเบียบสำนักพระราชวัง ทรงพระกรุณาโปรดเกล้าฯ ให้เจ้าพระยารามราฆพ รับราชการในหน้าที่ สมุหพระราชวัง และ ประธานกรรมการพระราชสำนัก นอกจากนั้นท่านยังได้สนองพระเดชพระคุณในหน้าที่ต่าง ๆ ที่เกี่ยวเนื่องกับพระบาทสมเด็จพระมงกุฎเกล้าเจ้าอยู่หัวอีกหลายหน้าที่ เช่น เป็นสภานายกสภาลูกเสือแห่งชาติ กรรมการผู้ทรงคุณวุฒิและอุปนายกในคณะกรรมการอำนวยการวชิราวุธวิทยาลัย กับยังเป็นประธานกรรมการ ในบริษัทเอกชนอีกหลายบริษัท ที่สำคัญคือ เป็นผู้ริเริ่มจัดตั้งธนาคารกรุงเทพ
ครอบครัว

ด้านชีวิตครอบครัว เจ้าพระยารามราฆพได้รับพระมหากรุณาธิคุณสมรสพระราชทานจากพระบาทสมเด็จพระมงกุฎเกล้าเจ้าอยู่หัว กับคุณหญิงประจวบ พึ่งบุญ ณ อยุธยา ต.จ. ธิดาของมหาอำมาตย์นายก เจ้าพระยายมราช (ปั้น สุขุม) และท่านผู้หญิงตลับ (สกุลเดิม ณ ป้อมเพชร์) ณ พระที่นั่งบรมพิมาน เมื่อ วันที่ 18 สิงหาคม พ.ศ. 2467 และสมรสกับภรรยาท่านอื่น ๆ รวมมีบุตร-ธิดา 34 ท่าน ดังนี้
มีบุตร-ธิดา 2 ท่าน กับคุณหญิงประจวบ พึ่งบุญ ณ อยุธยา (สมรสพระราชทาน) ดังรายนามต่อไปนี้
คุณรุจิรา อมาตยกุล
คุณมานน พึ่งบุญ ณ อยุธยา
มีบุตร-ธิดา 7 ท่าน กับคุณนงคราญ พึ่งบุญ ณ อยุธยา ดังรายนามต่อไปนี้
คุณสุรางค์
คุณโสภางค์พึงพิศ
คุณจิตอนงค์
คุณบุษบงรำไพ
คุณอนงค์ในวัฒนา
คุณปิยานงราม
คุณความจำนงค์
มีบุตร-ธิดา 9 ท่าน กับคุณบุญเรือน พึ่งบุญ ณ อยุธยา ดังรายนามต่อไปนี้
คุณพัฒนา
คุณบุษบานงเยาว์
คุณเชาวน์ชาญบุรุษ
คุณพิสุทธิอาภรณ์
คุณบทจรพายัพทิศ
คุณจักร์กฤษณ์กุมารา
คุณวนิดาบุญญาวาศ
คุณพรหมาศนารายณ์
คุณเจ้าสายสุดที่รัก
มีบุตร-ธิดา 7 ท่าน กับคุณพิศวาส พึ่งบุญ ณ อยุธยา ดังรายนามต่อไปนี้
คุณศิริโสภา
คุณดวงสุดาผ่องศรี
คุณกุมารีหริลักษณ์
คุณทรงจักรวรภัณฑ์
คุณรามจันทร์วรพงษ์
คุณภุชงค์บรรจถรณ์
คุณจันทรรัศมี
มีบุตร-ธิดา 6 ท่าน กับคุณถนอม พึ่งบุญ ณ อยุธยา ดังรายนามต่อไปนี้
คุณระฆุวงศ์
คุณนีละพงษ์อำไพ
คุณไกรกรีกูร
คุณประยูรกาฬวรรณ
คุณนวลจันทร์ธิดาราม
คุณโสมยามส่องฟ้า
มีบุตร-ธิดา 3 ท่าน กับคุณพยุงวดี พึ่งบุญ ณ อยุธยา ดังรายนามต่อไปนี้
คุณสู่นคเรศ
คุณทักษิณีเขตจรดล
คุณอำพลปนัดดา
ปั้นปลายชีวิต

ในบั้นปลายชีวิต นอกจากการรับราชการแล้ว เจ้าพระยารามราฆพ ก็ใช้ชีวิตอยู่กับบ้าน มีกิจวัตรประจำวันคือการจดบันทึก ซึ่งทำมาตั้งแต่อยู่ในมัธยมวัยจนถึงอสัญกรรม นอกจากนี้ก็เพลิดเพลินอยู่กับการบำรุงดูแลเรือ ทั้งเรือยนต์และเรือกล อันเป็นของชอบของท่านตั้งแต่ยังรับราชการ และไปพักตากอากาศที่จังหวัดประจวบคีรีขันธ์ ทุก ๆ ปี
พลเอก เจ้าพระยารามราฆพ ถึงแก่อสัญกรรมในวันเสาร์ ที่ 21 ตุลาคม พ.ศ. 2510 เวลา 22.15 น. ด้วยเส้นโลหิตแตก สิริอายุได้ 77 ปี 16 วัน ณ ตึกธนาคารกรุงเทพ โรงพยาบาลจุฬาลงกรณ์ ซึ่ง พระบาทสมเด็จพระมหาภูมิพลอดุลยเดชมหาราช บรมนาถบพิตร ได้เสด็จพระราชดำเนินไปในการพระราชทานเพลิงศพ พลเอก พลเรือเอก เจ้าพระยารามราฆพ ณ เมรุหลวงหน้าพลับพลาอิศริยาภรณ์ วัดเทพศิรินทราวาส เมื่อบ่ายวันอังคารที่ 26 ธันวาคม พ.ศ. 2510
อนึ่ง ในขณะที่เจ้าพระยารามราฆพ ป่วยอยู่ที่โรงพยาบาล พระบาทสมเด็จพระมหาภูมิพลอดุลยเดชมหาราช บรมนาถบพิตร ได้ทรงพระมหากรุณาโปรดเกล้าโปรดกระหม่อมให้เป็นคนไข้ในพระบรมราชานุเคราะห์
บ้านนรสิงห์

พระบาทสมเด็จพระมงกุฎเกล้าเจ้าอยู่หัว โปรดเกล้าฯ ให้สร้างบ้านนรสิงห์ พระราชทานแก่พระยาประสิทธิ์ศุภการ ซึ่งต่อมาในปี พ.ศ. 2484 ท่านได้เสนอขายบ้านนี้ให้แก่รัฐบาล เนื่องจากไม่สามารถรับภาระการดูแลบำรุงรักษาได้  ในเดือนกันยายน พ.ศ. 2484 จอมพล แปลก พิบูลสงคราม นายกรัฐมนตรี เห็นว่าควรซื้อบ้านนรสิงห์เพื่อทำเป็นสถานที่รับรองแขกเมือง รัฐบาลได้ให้สำนักงานทรัพย์สินส่วนพระมหากษัตริย์เป็นผู้ซื้อบ้านหลังนี้ มอบให้สำนักนายกรัฐมนตรีเป็นผู้ดูแล ใช้เป็นสถานที่สำหรับรับรองแขกเมืองและย้ายสำนักนายกรัฐมนตรี จากวังสวนกุหลาบ มาอยู่ที่นี่
บ้านนรสิงห์ เปลี่ยนชื่อเป็น "ทำเนียบสามัคคีชัย" เมื่อ พ.ศ. 2484 และต่อมาในปี พ.ศ. 2512 ได้ซื้อขายโอนกรรมสิทธิ์ จากสำนักงานทรัพย์สินส่วนพระมหากษัตริย์ เป็นของสำนักนายกรัฐมนตรี และเปลี่ยนชื่อเป็น "ทำเนียบรัฐบาล"
ท่านเจ้าพระยาฯ ขายบ้านนรสิงห์ให้รัฐบาล และย้ายมาพำนักที่บ้านท่าเกษม ตำบลบางขุนพรหม จนถึงปี พ.ศ. 2505 ได้ขายบ้านท่าเกษมให้กับธนาคารแห่งประเทศไทย
สมาคมฟุตบอลแห่งประเทศสยาม

ในวันที่ 25 เมษายน พ.ศ. 2458 มีประกาศราชกิจจานุเบกษาว่าด้วยการจัดตั้ง "สมาคมฟุตบอลแห่งประเทศสยาม ในพระบรมราชูปถัมภ์" โดยมีพระยาประสิทธิ์ศุภการเป็นสภานายกสมาคมฯ คนแรกของวงการลูกหนังไทย และคณะสภากรรมการส่วนใหญ่ คือกรรมการคณะฟุตบอลแห่งสยาม พระยาประสิทธิ์ศุภการดำรงตำแหน่งนายกสมาคมฟุตบอลถึง พ.ศ. 2462 จึงลาออกจากตำแหน่ง
เครื่องราชอิสริยาภรณ์

เจ้าพระยารามราฆพ (หม่อมหลวงเฟื้อ พึ่งบุญ) ได้รับพระราชทานเครื่องราชอิสริยาภรณ์ทั้งไทยและต่างประเทศ ดังนี้
เครื่องราชอิสริยาภรณ์ > เครื่องราชอิสริยาภรณ์ไทย

พ.ศ. 2454 –  เครื่องราชอิสริยาภรณ์รัตนวราภรณ์ (ร.ว.) (ฝ่ายหน้า)‎
พ.ศ. 2464 –  เครื่องราชอิสริยาภรณ์จุลจอมเกล้า ชั้นที่ 1 ปฐมจุลจอมเกล้า (ป.จ.) (ฝ่ายหน้า)
พ.ศ. 2463 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2461 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2461 –  เครื่องราชอิสริยาภรณ์อันมีศักดิ์รามาธิบดี ชั้นที่ 2 มหาโยธิน (ม.ร.)
พ.ศ. 2462 –  เครื่องราชอิสริยาภรณ์วัลลภาภรณ์ (ว.ภ.) (ฝ่ายหน้า)
พ.ศ. 2454 –  เครื่องราชอิสริยาภรณ์วชิรมาลา (ว.ม.ล.)
พ.ศ. 2460 –  เหรียญดุษฎีมาลา เข็มศิลปวิทยา (ร.ด.ม.(ศ))
พ.ศ. 2468 –  เหรียญศารทูลมาลา (ร.ศ.ท.)
พ.ศ. 2504 –  เหรียญลูกเสือสดุดี ชั้นที่ 1
พ.ศ. 2459 –  เหรียญรัตนาภรณ์ รัชกาลที่ 6 ชั้นที่ 1 (ว.ป.ร.1)
พ.ศ. 2489 –  เหรียญรัตนาภรณ์ รัชกาลที่ 8 ชั้นที่ 2 (อ.ป.ร.2)
พ.ศ. 2496 –  เหรียญรัตนาภรณ์ รัชกาลที่ 9 ชั้นที่ 2 (ภ.ป.ร.2)
พ.ศ. 2454 –  เหรียญราชรุจิทอง รัชกาลที่ 6 (ร.จ.ท.6)
พ.ศ. 2456 –  เหรียญราชินี (ส.ผ.)
พ.ศ. 2454 –  เหรียญบรมราชาภิเษก รัชกาลที่ 6 (ร.ร.ศ.6)
พ.ศ. 2468 –  เหรียญบรมราชาภิเษก รัชกาลที่ 7 (ร.ร.ศ.7)
พ.ศ. 2493 –  เหรียญบรมราชาภิเษก รัชกาลที่ 9 (ร.ร.ศ.9)
เครื่องราชอิสริยาภรณ์ > เครื่องราชอิสริยาภรณ์ต่างประเทศ

ฝรั่งเศส :
พ.ศ. 2464 –  เครื่องอิสริยาภรณ์เลฌียงดอเนอร์ ชั้นที่ 2
ลำดับสาแหรก

เจ้าพระยารามราฆพ (ยืนหนัารถยนต์พระที่นั่ง) ในฐานะอุปนายกเสือป่า ขณะตามเสด็จพระบาทสมเด็จพระมงกุฎเกล้าเจ้าอยู่หัวทรงตรวจการซ้อมรบของกองเสือป่าเมื่อ พ.ศ. 2464